Karas, Viliam, minister spravodlivosti SR (2022-11-10):
Ďakujem pekne, pán predsedajúci, za slovo. Ďakujem pekne za slovo. Nebudem vás už zaťažovať nejako veľmi, aj keď počas toho včerajšieho a dnešného dňa mnoho vecí ma napadalo, dalo by sa veľa hovoriť, ale možno treba šetriť čas a priestor a mať úctu aj k poslucháčom. Čo je predmetom tohto návrhu a prečo by som rád teda požiadal o podporu Národnú radu, aby návrh tak, ako bol predložený do Národnej rady, schválený vládou Slovenskej republiky, ktorý som si dovolil pripraviť po poctivej revízii stavu príprav v jednotlivých oblastiach, tak personálnom zabezpečení, to opakujem opakovane a budem opakovať, personálnom zabezpečení, materiálno-technickom, IT a financiách. Po audite v týchto oblasti vyplynulo, že spustenie reformy v plánovanom termíne by viedlo k významným rizikám fungovania súdnictva a skomplikovaniu prístupu práva na súdnu ochranu v trvaní najmenej niekoľkých kvartálov. A to som optimista. Osobitne riziko aj oblasť správneho súdnictva. Je to celoslovenský problém. A zároveň je tu činnosť mestských súdov v Bratislave, kde je sústredený najväčší nápad vecí. Pomenovávanie týchto problém vychádza z podrobného preskúmania stavu vecí, ktoré zodpovedne, zodpovedá vnímanie veľkosti problému u všetkých, ktorí sa zúčastňujú reformy a ktorých sa dotýka. Na kritickosť tejto situácie v implementácii reformy upozorňuje aj plán obnovy a všetci, čo sa oňho starajú. Na navrhovanom odklade účinnosti zákonov zároveň existuje takmer absolútny odborný konsenzus medzi všetkými zložkami justície. Obe sudcovské združenia, prokurátori, advokácia, akademická sféra. Odklad účinnosti oboch zákonov vnímam v súčasnom stave ako jediné možné riešenie, ako znížiť negatívne dosahy reformy v krátkodobom horizonte a zároveň vytvoriť predpoklady pre postupný nábeh očakávaných pozitívnych efektov v strednodobom horizonte. Čiže prekrývali sme tu zásadný problém, ktorý je, ktorý by nastal 1. 1. s parciálnymi a zástupnými problémami, ktoré ja chápem, chápem, že sme aj v politickom boji, chápem, aj že sme, že je to súčasť kampane a podobne. Všetkému tomu rozumiem, ale pre mňa ako profesionála z praxe, ktorý pôsobí aj v akademickej sfére a ctí si justíciu, Ústavu Slovenskej republiky a práva každého občana, je v pyramíde na prvom mieste občan a jeho práva a následne potom všetky plány a túžby a predstavy a ideálny svet. Ale jednoducho štát má zabezpečiť a ja ako minister spravodlivosti mám zabezpečiť a zodpovedám za to, že po účinnosti tejto reformy tieto práva budú garantované a bude kto mať rozhodovať a bude vedieť, ako má rozhodovať. A jednoducho preto, preto je nevyhnuté a žiadam vás o podporu o odklad reformy, vrátane tých nástrojov, ktoré sú minimalistické. Ja som nezasahoval nijakým spôsobom do už schváleného konsenzu, ktorý tu bol v Národnej rade schválený. Jednoducho tento odklad ja považujem aj za akýsi odklad časový, kde sa podarí dosiahnuť zmier v justičnom svete. Pretože justičný smer odmietal principiálne. Nie preto, že by nechcel participovať, ale jednoducho cítil sa byť ohrnutý a odstavený na bok. A ja si myslím, že za tie posledné týždne a mesiace sa podarilo dať k stolu všetkých účastníkov tejto reformy. A ak by jediným účelom a zmyslom odkladu o päť mesiacov bolo to, že sa zapoja všetky zložky justície alebo ich podstatná časť do napĺňaniu implementácie reformy, tak už to je pozitívny prvok. Všetko ostatné sú zástupné dôvody, organizačno-technické, spôsob, forma, ako, kto, kde, to sú zástupné veci. Problém je, že jednoducho justícia ako taká tým, že nebola počúvaná. Tým že jednoducho neviedol sa dialóg, neboli prizvaní k stolu. Jednoducho odmietalo to. A poznám to aj z vlastnej skúsenosti. Sám som viedol Slovenskú advokátsku komoru. Čiže žiadam vás, páni poslanci a pani poslankyne, o podporu tohto návrhu, pretože samotný záujem na tom, aby tu bolo zachované právo na riadny súdny proces, je najvyšším záujmom. A v tomto zmysle žiadam o odklad a o podporu. Všetky ostatné argumenty považujem za ďaleko, ďaleko zástupné, pretože tie riziká, ktoré by boli, sú spojené s tým, že sa tento zákon neschváli, násobne prekračujú všetky parciálne a partikulárne debaty, na ktoré sa tu sústredila celá táto diskusia. Ďakujem pekne.